विजय रुपाणी का हार्दिक पटेल पर पलटवार, कहा- झूठ फैला रहे हैं कांग्रेस एजेंट ·
गांधीनगर:गुजरात के मुख्यमंत्री विजय रुपाणी ने गुरुवार को हार्दिक पटेल को उनके इस्तीफे से जुड़ी अफवाह फैलाने के लिए निशाने पर लिया. रुपाणी ने कहा कि पाटीदार नेता मीडिया का ध्यान आकर्षित करने के लिए लगातार झूठ फैला रहे हैं. उन्होंने कहा कि न मैंने इस्तीफा दिया है और न ही इससे जुड़ा कोई सवाल उठता है.
पत्रकारों से बात करते हुए रुपाणी ने कहा, ‘वह (हार्दिक) पूरी तरह झूठ फैला रहे हैं. मीडिया की नजरों में रहने के लिए, उन्होंने अब इस तरह के झूठ फैलाना शुरू कर दिया है. मुझे पता नहीं कि उन्हें सिस्टम के बारे में ज्यादा जानकारी है या नहीं, लेकिन कोई मुख्यमंत्री कैबिनेट में इस्तीफा नहीं देता. मुख्यमंत्री को अपना इस्तीफा राजभवन में (गवर्नर को) जमा करना होता है.’
गुजरात सीएम ने कहा, ‘इस तरह के झूठ कांग्रेस एजेंटों (हार्दिक) द्वारा सरकार को अस्थिर करने के लिए फैलाए जा रहे हैं. मैंने इस्तीफा नहीं दिया है और इसके बारे में कोई सवाल ही नहीं उठता. जनता ने हमें पांच और वर्षों तक सेवा करने का मौका दिया है और हम पूरी ऊर्जा के साथ ऐसा कर रहे हैं.’
दिल्ली में मौजूद उपमुख्यमंत्री नितिन पटेल ने भी इसे लेकर कहा, ‘कांग्रेस और उसके एजेंट नियमित रूप से ऐसे झूठ फैलाने की कोशिश करते हैं, लेकिन सरकार में किसी भी बदलाव का कोई सवाल नहीं है. हमारी पार्टी और सरकार समन्वय में काम कर रही है.’